Document ID: /fineweb-2-swissfilter-quality_10-filterrobots/filtered/02823.jsonl.gz/9

Hrvatsko športsko društvo Zagreb Arbon priredilo je u subotu 4. veljače 2017. zabavnu večer u Seeparksaal u Arbonu. Dan prije, u petak 3. veljače, u istoj je dvorani započeo turnir u malom nogometu, koji se odužio do popodnevnih sati u subotu.
U petak su se natjecale momčadi veterana, dok su utakmice aktivnih ekipa odigrane u subotu. Najuspješniji u kategoriji veterana bili su igrači Croatie iz Schwyza, a u kategoriji mladih najbolji nogomet pokazali su igrači iz ekipe Dinamo Zagreb. Tradicija HŠD Zagreb iz Arbona je da na svakom turniru gostuje i jedna momčad iz Hrvatske ili BiH. Ove godine ovaj turnir svojim su nastupom obogatili nogometaši NK Polet iz međimurskog Sv. Martina na Muri.
Iako su na turniru sudjelovale momčadi raznih naroda sve je prošlo mirno i korektno, ponajprije zahvaljujući sportskom voditelju Miji Hrenu. Ovo je dvadeset i osmi turnir po redu, koji se tradicionalno igra svake godine početkom veljače. HŠD Arbon inače ima još dužu tradiciju. Osnovan je 1968. godine i sljedeće godine će proslaviti pedeseti jubilej. Klub su osnovali mladi zaposlenici firme Saurer, mahom Zagrepčani, koji su tih godina došli u Arbon.
Zabavne večeri koje se tradicionalno održavaju po završetku turnira poznate su ne samo u istočnoj Švicarskoj već i mnogo šire, pa čak i u susjednim zemljama. Redovito se na tim zabavama okupi preko tisuću ljudi, a gostuju najveće zvijezde hrvatske estrade. Uprava kluba je ove godine iznimno angažirala dva jaka imena: Jasmin Stavros sa svojim bendom Naranča i mladi tamburaški sastav Barabe. Odabirom ovih imena željelo se brojnoj publici pružiti šaroliku glazbu; od dalmatinskog melosa do kontinentalne tamburaške glazbe. Izmjenom bendova izbjegnute su i duže stanke, a jedina malo duža stanka bila je u prvom dijelu večeri kad su se publici kratko obratili predsjednik društva Marko Pranjić i generalni konzul RH Slobodan Mikac. Ovaj dio programa vodio je Drago Zorić. Pranjić se u svom kratkom obraćanju zahvalio brojnim pomagačima, ali i sponzorima koji su omogućili ovako veliku zabavu i turnir. Dugodišnjem sponzoru Branimiru Petranoviću (Maka Finanz AG), koji ovu manifestaciju podržava već 22 godine, uručio je posebnu zahvalnicu.
Miroslav Novinščak, predstavnik gostujućeg NK Polet, zahvalio se domaćinima na gostoprimstvu i lijepom druženju, a uručio im je prigodne poklone – amblem kluba i punu košaru međimurskih specijaliteta i domaće kapljice. Ni gosti nisu ostali gladni jer se za tjelesnu okrijepu pobrinula ekipa od preko pedeset pomagača, a raznovrsni kolači razgrabljeni su već u prvom dijelu večeri.
O samoj zabavi ne treba puno govoriti. Jasmin Stavros već je nekoliko puta nastupao u ovoj dvorani i nikad nije zakazao, a tako je bilo i ove godine, još pojačan mladim sviračima iz benda Barabe. S njima je otpjevao nekoliko pjesama, a posebno je publika dobro primila njihovu zajedničku pjesmu, koja i svojim imenom najbolje dočarava njihovu glazbenu suradnju – Kraljevi zabave!
Ostale pojedinosti o klubu i samoj zabavi možete saznati ako pogledate priloženi video i fotografije.
Ivan Ivić